Spurs «feiget» ut mot West Ham
Emmanuel Adebayor (30) og Paulinho (25) vinner neppe noen popularitetskonkurranse blant Spurs-fansen med det aller første etter at de begge vek unna da West Hams Stewart Downing sendte et frispark mellom rett forbi dem og ned i Hugo Lloris' venstre hjørne. - Gutta gjorde en feil, og det vet de selv, sier Spurs-sjef Tim Sherwood. - Trekk i ukelønn Det var for øvrig Downings første Premier League-scoring på over ett år. Også det forrige kom mot Tottenham, men da for Liverpool. 2-0-scoringen ett minutt før pause drepte langt på vei spenningen i kampen, og fikk TV 2s Morten Langli til å fnyse av forakt. - Når ser jeg ser sånn som dette, tenker jeg at det må gå på yrkesstoltheten til profesjonelle fotballspillere løs. For meg er dette trekk i ukelønn. Det er en uke med «doggies» på treningsfeltet. Det er noe av det verste du kan gjøre som fotballspiller, sa Langli i pauseoppsummeringen på TV 2 Sport Premium. Utvisning Gjestenes problemer på Boleyn Ground startet riktignok tidligere - nærmere bestemt i det 24. minutt - da skrekkelig forsvarsspill ledet til at samme Downing ble frispilt i bakrom. West Ham-vingen skar inn foran Younes Kaboul, som valgte ikke å trekke seg i duellen. Dermed fratok Spurs-stopperen vertene en opplagt målsjanse, og fikk se det røde kortet fra dommer Phil Dowd. Da hjemmelaget fikk uttelling bare tre minutter senere, ble motbakken i bratteste laget for Tottenham, som først og fremst kan takke en opplagt Hugo Lloris for at sifrene ikke ble styggere sett med liljehvite øyne. - Kamper er fulle av «om og men». Dessverre fikk vi et rødt kort,som vi ikke kan klage på, og det ble vanskelig da de fikk ett mål like etter, sier Sherwood. Fornyet kontrakt Spurs ga dermed fra seg initiativet i kampen om sjetteplassen som gir spill i neste sesongs Europa League, om enn bare i et par timer. Manchester United leverte nemlig en nitrist forestilling i 0-1 tapet mot Sunderland på Old Trafford, og dermed er ett poeng i serieavslutningen hjemme mot Aston Villa nok for Spurs til å kvalifisere seg til europacup. For West Hams del betyr lørdagens trepoenger at «The Hammers» fjernet siste lille rest av teoretiske nedrykksmuligheter. - Det er fint å ha 40 poeng, for nå vet vi får enda et år i Premier League. Forhåpentligvis, bank i bordet, får vi også en skadefri sesong. Vi kommer til å få mange spillere tilbake fra skader til sesongstart, og forhåpentligvis kan det bli et vendepunkt for oss, slik at vi blir å regne med, sier West Ham-kaptein Kevin Nolan. Det var også tredje gang denne sesongen de slo London-rival Spurs etter seirer på White Hart Lane både i ligaen og i ligacupen.
(West Ham - Tottenham 2-0) Tottenham gikk på sesongens tredje smell mot West Ham, delvis takket være en skuddredd duo i frisparkmuren.